กนง.พร้อมปรับดอกเบี้ยนโยบาย
กนง.พร้อมปรับขึ้นดอกเบี้ยนโยบายตามทิศทางเศรษฐกิจ ชี้สศช.ประกาศอัตราการขยายตัวทางเศรษฐกิจดีสร้างความมั่นใจในการดำเนินนโยบายการเงินมากขึ้น
24 ส.ค. 2553

กนง.พร้อมปรับขึ้นดอกเบี้ยนโยบายตามทิศทางเศรษฐกิจ ชี้สศช.ประกาศอัตราการขยายตัวทางเศรษฐกิจดีสร้างความมั่นใจในการดำเนินนโยบายการเงินมากขึ้น
นายพรายพล คุ้มทรัพย์ อาจารย์คณะเศรษฐศาสตร์ มหาวิทยาลัยธรรมศาสตร์ คณะกรรมการนโยบายการเงิน(กนง.) เปิดเผยว่า การดำเนินนโยบายการเงินหรือการกำหนดทิศทางดอกเบี้ย ที่ประชุมกนง.พูดไว้ค่อนข้างชัด ตั้งแต่การประชุมครั้งที่ผ่านมาแล้วว่า ต้องทยอยเลิกการผ่อนคลายนโยบายการเงิน แต่จะทำแบบค่อยเป็นค่อยไป  ซึ่งภาวะเศรษฐกิจในขณะนี้ที่ปรับดีขึ้นก็ไม่น่าจะทำให้กนง.เปลี่ยนท่าทีจากเดิม เพราะยิ่งสำนักงานคณะกรรมการพัฒนาการเศรษฐกิจและสังคมแห่งชาติ (สศช.)แถลงอัตราการเจริญเติบโตทางเศรษฐกิจ(จีดีพี)ออกมาดี ไตรมาสสองโต 9.1% ทำให้ครึ่งปีแรกโต 10.6% ซึ่งอยู่ในระดับที่ดีเกินคาดด้วยซ้ำ ทำให้มั่นในในการดำเดินหน้าทยอยลดการผ่อนคลายดอกเบี้ยได้มากขึ้น
"คิดว่าแนวโน้มดอกเบี้ยน่าจะไม่มีอะไรเซอร์ไพร์ไปจากที่ตลาดคาดการณ์ เพียงแต่การพิจารณาคงต้องดูข้อมูลให้รอบครอบ ดูปัจจัยต่างๆที่จะมากดเป็นแรงกดดันเงินเฟ้อมากขึ้น เช่น ราคาน้ำมัน การขึ้นข้าแรง หรือประเด็นใหม่ๆอย่างการปรับขึ้นเงินเดือนข้าราชการ ราคาสินค้าปรับขึ้นเข้ามาพิจารณาให้รอบครอบมากขึ้นด้วย และการตัดสินใจก็ต้องขึ้นอยู่กับมติที่ประชุม"นายพรายพลกล่าว 
ด้านนายศิริ การเจริญดี กนง.เปิดเผยว่า โดยภาพรวมเศรษฐกิจมีการฟื้นตัวชัดเจนขึ้น แต่สิ่งสำคัญของการดำเนินนโยบายการเงินยังจำเป็นต้องมองระยะยาวประกอบด้วย ฉะนั้นสิ่งสำคัญที่ต้องพิจารณาคือความต่อเนื่อง ต้องช่วยกันประเมินการเติบโตทางเศรษฐกิจว่าจะต่อเนื่องหรือไม่ รวมทั้งต้องพิจารณาจากข้อมูลที่เกิดขึ้นล่าสุดประกอบการพิจารณาด้วย 
"ตอนนี้ปัญหาการเมืองก็ดีขึ้น การฟื้นตัวของเศรษฐกิจก็ชัดขึ้นแล้ว แต่ต้องประเมินเรื่องความต่อเนื่องด้วย เพื่อความมั่นใจในการดำเนินนโยบายดอกเบี้ย"นายศิริกล่าว
ทั้งนี้ วันที่ 25 ส.ค.นี้ ที่ประชุมกนง.จะพิจารณาปรับอัตราดอกเบี้ยนโยบายอีกครั้ง จากปัจจุบันที่ระดับ 1.5% และเหลือการประชุมอีก 2 ครั้งก่อนสิ้นปีนี้ คือ 20 ต.ค.และ 1 ธ.ค.นี้